recursal/SuperWikiNEXT-32B huggingface dataset:
**Jasenovský potok** je potok v Hornom Zemplíne, v južnej časti okresu Humenné. Je to ľavostranný prítok Laborca, meria 4,3 km a je tokom VI. rádu.

Prameň
------

Pramení vo Vihorlatských vrchoch, v podcelku Humenské vrchy, na severozápadnom svahu Uhlísk (485,6 m n. m.) v nadmorskej výške približne 345 m n. m.

Opis toku
---------

Od prameňa tečie na sever, pričom sa výrazne esovito stáča, vytvára najprv oblúk prehnutý na západ, z východu obteká masív, na ktorom stojí Jasenovský hrad. Následne vytvára oblúk prehnutý na východ, sprava priberá krátky prítok z lokality Hlinky, vstupuje do Beskydského predhoria, na krátkom úseku tečie na severozápad a sprava priberá prítok prameniaci neďaleko Dúpnej jaskyne. Z ľavej strany ďalej priberá prítok spod hradného masívu a severným smerom preteká intravilánom obce Jasenov. V obci priberá pravostranný prítok z juhozápadného svahu Červenej skaly (447,0 m n. m.), opúšťa intravilán obce a stáča sa na severozápad. Severozápadne od obce, na hranici katastrálnych území Jasenov a Humenné ústi v nadmorskej výške cca 143 m n. m. do Laborca.

| * z
* d
* u
Vodné toky v povodí Laborca (od Cirochy po ústie) |
| --- |
| 
* Čonkovský potok
* **Dolná Duša**
* **Duša**
* Hlboký potok
* Hradský potok
* Humenský potok
* Jasenovský potok
* Lieskovec
* Petrovajka
* **Ptava**
* Sosnica
* Starianka
* Strážsky potok
* Suchý potok
* Turský potok
* **Uh**
* **Zalužický kanál**

 |
| 
Súvisiace šablóny
Vodné toky v povodí Cirochy
Vodné toky v povodí Duše
Vodné toky v povodí Laborca (1. časť)
Vodné toky v povodí Ptavy
Vodné toky v povodí Uhu
Vodné toky v medzipovodí Zemplínskej šíravy
 |
Súradnice: 48°08′54″S 17°07′47″V﻿ / ﻿48,148397°S 17,129745°V﻿ / 48.148397; 17.129745

**Páričkova ulica** je ulica v Bratislave, v mestskej časti Ružinov. Nachádza sa v miestnej časti Nivy. Je pomenovaná podľa Jána Páričku, slovenského kníhtlačiara.

Je situovaná v širšom centre Bratislavy, od západu sa tiahne od Karadžičovej ulice a križuje ulice Šagátova, Revúcka, Pavlovova, Svätoplukova, Azovská, Niťová a na východnej strane končí na Dulovom námestí križovatkou s Košickou ulicou. Z juhu ohraničuje sídlisko 500 bytov.

Od západu sa na nej nachádza alebo s ňou bezprostredne susedí: obchodné centrum CBC, výšková budova VÚB banky, autobusová stanica a multifunkčné centrum Nivy, riaditeľstvo Zboru väzenskej a justičnej stráže (na Šagátovej ulici, ktorá je 40 metrovou slepou odbočkou z Páričkovej), areál bývalej Cvernovky (dnes developerské projekty Pradiareň 1900 a Zwirn). Okrem toho sú tu bytové domy s viacerými obchodnými prevádzkami v prízemiach.

Západný úsek od budovy VÚB po Svätoplukovu ulicu je jednosmerný a v roku 2021 tu bola v rámci rekonštrukcie súvisiacej s výstavbou multifunkčného centra Nivy obnovená segregovaná cyklotrasa R26, v lete 2022 v užšom profile predĺžená na Dulovo námestie, kde sa napája na cyklotrasu na Trenčianskej ulici.

Cyklotrasa R26 na Paríčkovej ulici

Referencie
----------

1. ↑   *Abecedný zoznam ulíc Bratislavy a pomenovaných priestranstiev* [online]. Hlavné mesto SR Bratislava, rev. 2015-05-11, [cit. 2016-06-25]. Dostupné online.
2. ↑  HORVÁTH, Vladimír. *Bratislavský topografický lexikon*. Bratislava : Tatran, 1990. 403 s. ISBN 80-222-0229-0.
3. ↑   *Stav výstavby cyklotrás pri autobusovej stanici v máji 2020* [online]. Bratislava: Cyklokoalícia, 2020-05-17, [cit. 2022-06-26]. Dostupné online.
4. ↑   Na Páričkovej už svieti nová cyklotrasa. *Bratislavské noviny* (Bratislava: NIVEL PLUS), 2021-03-26. Dostupné online [cit. 2022-06-26]. ISSN 1336-362X.
5. ↑   *Bratislava: Prvá hotová radiála* [online]. Bratislava: Cyklokoalícia, 2022-10-04, [cit. 2022-10-06]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Páričkova ulica (Bratislava)**

Externé odkazy
--------------

* Páričkova ulica na mape Bratislavy
**Jacobus Antonius Peter Cillessen** známy ako **Jasper Cillessen** (\* 22. apríl 1989, Nijmegen) je profesionálny holandský futbalista hrajúci za španielsky klub Valencia CF ako brankár.

Klubová kariéra
---------------

### NEC

Cillessen sa narodil v holandskom meste Nijmegen. Začal hrávať za miestny tím De Treffers. Následne sa vďaka skautom NEC dostal do ich akadémie. V roku 2008 podpísal s NEC profesionálny kontrakt a začal hrať za rezervný tím. V roku 2010 predĺžil zmluvu do roku 2012. Po zranení gólmana Gábora Babosa debutoval za áčko NECU 28. augusta 2010 pri domácej remíze s SC Heerenveen. Po skončení zápasu bol vyhlásený za najlepšieho hráča zápasu. Po Babosovom návrate zo zranenia si Cillessen udržal pozíciu jednotky a podpísal zmluvu do roku 2014.

### Ajax

27. augusta 2011 bol oficiálne oznámený prestup Cillessena z NEC do Ajaxu Amsterdam. Prestupová čiastka sa mala pohybovať okolo 3 miliónov eur. Cillessen podpísal zmluvu na 5 rokov, teda do roku 2016. Jeho debut za Ajax prišiel v septembri 2011 v zápase 2. kola holandského poháru proti VV Noordwijk. Ajax vyhral 3 : 1. Prvý ligový štart prišiel v októbri v zápase s Feyenoordom. Cillessenov štart bol vynútený, keď v 66. minúte dostal Kenneth Vermeer červenú kartu a Cillessen musel prísť na ihrisko namiesto Gregoryho van der Wiela. Zápas sa skončil remízou, keď Ajax zmazal jednogólové manko tesne pred koncom. V roku 2013 sa definitívne stal jednotkou Ajaxu.

### Barcelona

25. augusta 2016 podpísal Cillessen 5-ročný kontrakt s FC Barcelonou. Prestup stál Barcu 13 miliónov eur. Debut Cillessena za Barcelonu v La Lige prišiel v domácom zápase s Deportivom Alavés. Barcelona prehrala 1 : 2. Následne už v La Lige nastúpil len na jeden zápas. Zohral ale niekoľko duelov v Lige majstrov a bol kľúčovým hráčom Barcelony pre zisk španielskeho pohára v rokoch 2017 a 2018. V sezóne 2018/19 zohral kľúčovú rolu v dvojzápase štvrťfinále Copa del Rey proti Seville. Po vonkajšej prehre 0 : 2 vychytal doma penaltu a Barcelona po domácej výhre 6 : 1 postúpila ďalej v celkovom skóre 6 : 3.

### Valencia

25. júna 2019 Cillessen prestúpil z Barcelony do Valencie, kde podpísal 4-ročný kontrakt.

Reprezentačná kariéra
---------------------

Cillessen odohral s Holandskom celý turnaj majstrovstiev sveta 2014. Obsadil 3. miesto.

Externé odkazy
--------------

* Jasper Cillessen - Profil na oficiálnej stránke FC Barcelona
* Jasper Cillessen - Transfermarkt
* Jasper Cillessen - Soccerway

Zdroj
-----

*Tento článok je čiastočný alebo úplný preklad článku Jasper Cillessen na anglickej Wikipédii.*
&
**Ampersand** (**&**) je logogram, ktorý v slovenčine predstavuje spojku *a*, v angličtine *and*.

Význam
------

Ampersand znamená významové „zlúčenie". V slovenčine ho možno nahradiť spojkou *a*, v angličtine *and*, v rôznych schémach aj znamienkom *+*. V slovenskom texte sa väčšinou číta jednoducho *a*, prípadne *et*. Často sa používa v názvoch firiem.

Písanie na klávesnici
---------------------

Na klávesnici moderných počítačov môžeme ampersand v niektorých prípadoch vložiť stlačením kombinácie klávesov CTRL+ALT+C alebo pravý ALT+C. Na anglickej klávesnici tiež SHIFT+7. Ďalšou možnosťou je zadanie ASCII kódu (38) so stlačeným klávesom ALT.

Dejiny
------

Vznik ampersandu
Ampersand vznikol ligatúrou – zlúčením písmen – E a T (*et* je latinsky spojka *a*). Umožňoval rýchlejšie písanie a neskôr tlačenie tohto často používaného slova. V podobe, ktorá sa používa dnes, už v ňom tieto písmená takmer nemožno rozoznať. Jeho vznik sa totiž datuje až k začiatku nášho letopočtu a od tej doby prešiel zložitým vývojom.

Iné projekty
------------

Commons
* Spolupracuj na Commons Commons ponúka multimediálne súbory na tému **Ampersand**

Externé odkazy
--------------

* Rôzne podoby ampersandu (po anglicky)
**Medzinárodná zmluva** je dohoda dvoch alebo viacerých subjektov medzinárodného práva, ktorá má medzinárodno-právne účinky a riadi sa medzinárodným právom. Medzinárodné zmluvy spolu s medzinárodnými obyčajmi sú hlavnými prameňmi medzinárodného práva.

Doterajšie medzinárodné obyčaje, týkajúce sa medzinárodných zmlúv, boli kodifikované a doplnené vo Viedenskom dohovore o zmluvnom práve z roku 1969. Tento dohovor sa ale týka len zmúv uzavretých písomnou formou. Na iné zmluvy sa stále aplikujú medzinárodné obyčaje.

Delenie zmlúv
-------------

Medzinárodné zmluvy delíme hlavne na základe týchto kritérií.

### Podľa počtu subjektov

Poďla počtu subjektov, ktoré sú zmluvnými stranami rozlišujeme zmluvy bilaterálne (dvojstranné) a multilaterálne (mnohostranné) alebo tiež oblastné a univerzálne (ak sú zmluvnými stranami všetky štáty).

### Podľa formy

Štáty v zásade vždy uzatvárajú zmluvy v písomnej forme. Teoreticky však nič nebráni tomu, aby boli zmluvy uzatvárane aj bez písomnej formy (zmluvy tacitné). Tu ale zmluva nevzniká tichým, resp. mlčky prejaveným súhlasom, ale zmluva je tu výsledkom reálneho vzájomného správania sa strán. Tacitná zmluva končí, kedykoľvek strany navzájom prestanú plniť záväzky. 

Tzv. gentlemenské dohody ako dohody čestné nemajú právnu záväznosť, zakladajú záväzok len morálny. Nie sú teda medzinárodnými zmluvami. Môže ísť napríklad o dohody medzi štátnikmi, ktorí však v danom prípade konali ako súkromné osoby, nie ako štátne orgány. V prípade, že boli ich rokovania doprevádzané tiež rokovaniami na úrovni oficiálnej, toto rokovanie na oficiálnej úrovni môže dať vzniknúť zmluve tacitnej.

Podľa formy tiež môžeme rozlišovať zmluvy tajné a verejné. Ďalej zmluvy v úplnej forme a v zjednodušenej forme; zmluvy prezidentské, vládne a rezortné.

### Podľa možnosti pristúpenia

Podľa možnosti pristúpenia delíme zmluvy na otvorené, polootvorené a uzavreté. K otvoreným zmluvám môžu pristúpiť aj iné štáty. K polootvoreným zmluvám môžu iné štáty pristúpiť len po splnení určitých špecialne vymedzených podmienok (napr. Zmluva o EÚ). K uzvretým zmluvám ďalšie štáty pristúpiť nemôžu.

### Podľa obsahu

Podľa obsahu môžeme deliť zmluvy na politické a hospodárske, rovné a nerovné, mierové a vojnové, právotvorné a kontraktuálne, s jednorazovým plnením a s opakujúcim sa plnením.

### Podľa doby trvania

Podľa doby trvania je možné rozlišovať medzi zmluvami krátkodobými, dlhodobými, časovo neobmedzenými, ale tiež medzi zmluvami predbežnými a definitívnymi.
**Bitka pri jazere Regillus** bola pravdepodobne legendárna víťazná bitka Rimanov nad Etruskami alebo latinským spolkom. Datuje sa rôzne: 509, 496 alebo 493 pred Kr..

Bitka môže byť len legendou, pre nedostatok záznamov z tohto včasného obdobia rímskej histórie. Podľa Tita Lívia sa odohrala v blízkosti mesta Tusculum a protivníkom bol latinský spolok, ktorému pomáhal Tarquinius Superbus, bývalý etruský kráľ Ríma. Rimanov viedli Aulus Postumius (rok Rímsky diktátor) a Titus Aebutius Helva (magister equitum). Octavius Mamilius, Tarquinius, a jeho syn Sextus viedli latinský spolok; prítomnosť Tarquiniov spôsobila, že Rimania bojovali s väčším odhodlaním, ako kedykoľvek predtým. Tarquinius bol zranený už na začiatku bitky, po útoku na Postumia; Aebutius medzitým zaútočil na Mamilia, ale dostal zásah do ramena, kým Mamilius utrpel menšie zranenie hrudníka. Tarquiniovi vojaci, sformovaní z vyhostených Rimanov, začali miestnych tlačiť späť, a Marcus Valerius bol zabitý oštepom, keď sa pokúsil zaútočiť na Sexta. Postumius potom zapojil do boja čerstvé sily svojej vlastnej osobnej stráže. Mamilius bol zabitý v následnom súboji s Titom Herminiom, ktorý následne padol po zásahu oštepom. Postumius prikázal svojim *equitom* zosadnúť z koní a zaútočiť ako pechota, a krátko nato boli vojaci latinského spolku nútení ustúpiť. Obsadený bol aj ich tábor. Postumius a Aebutius sa vrátili triumfálne do Ríma. (Titus Livius, *Ab Urbe Condita* 2.19)

Populárna rímska legenda hovorí, že víťazom pomohli Dioskurovia Kastor a Polydeukes, ktorí sa premenili na mladých jazdcov. Postumius na ich počesť prikázal postaviť chrám na Forum Romanum, na mieste, kde napájali svoje kone. V 19. storočí bola umelecky stvárnená v *Lays of Ancient Rome* Thomasa Macaulaya.
Zrúcaniny hradu Rotštejn
**Rotštejn** je zrúcanina hradu v Českom raji. Nachádza sa približne 9 km od Turnova, na okraji prírodnej rezervácie Klokočské skály. Zrúcanina je čiastočne vystavaná a čiastočne vtesaná do blokov pieskovcových skál.

História
--------

Hrad bol založený v druhej polovici 13. storočia. Ako prvý majiteľ je uvádzaný Jaroslav z Hrutwice, ktorý nechal hrad postaviť pre syna Voka z Rotštejna. V roku 1318 bol hrad vypálený a v nasledujúcich rokoch postupne obnovovaný. Od roku 1360 patril hrad Ješekovi z Rotštejna, ktorý od kráľa Karola IV. získal povolenie usporadúvať týždenné hry v blízkej obci Klokočí. V roku 1413 rod Rotštejnovcov vymrel a celé panstvo pripadlo Vaňkovi Paldrovi z Vařin. Ten celé panstvo vlastnil počas husitských vojen. Hrad pravdepodobne nebol husitmi vypálený (na rozdiel od iných okolitých hradov, napr. Valdštejn či Návarov). Husitskú prítomnosť na hrade nepotvrdzujú ani archeologické nálezy či písomné pramene. V neskoršej písomnej zmienke z roku 1540 sa hrad uvádza ako opustený, so skalami a stenami zborenými na nádvorí.  
Počas tridsaťročnej vojny bolo toto miesto využívané ako úkryt obyvateľov pred vojakmi. Obyvatelia sa skrývali v dutinách vytesaných do pieskovcových skál, ktoré boli mylne pokladané za hradné koniarne. V 19. storočí bolo toto miesto postihnuté mohutným zosuvom kameňov.

Iné projekty
------------

Commons
* Spolupracuj na Commons Commons ponúka multimediálne súbory na tému **Rotštejn**

Externé odkazy
--------------

* Rotštejn na webe Interregiónu Jičín

Zdroj
-----

*Tento článok je čiastočný alebo úplný preklad článku Rotštejn na českej Wikipédii.*
Hlavné námestie so sochou bohyne Artemis
**Karyes**, gr. *Καρυές*, starogr. **Karyai**, *Καρυαί*, do r. 1930 **Arachova**, *Αράχωβα*, je obec v Grécku, na Peloponéze v kraji Lakónia, neďaleko Sparti.
Dedina má tradičnú kamennú peloponézsku architektúru, konajú sa tu rozličné slávnosti a oslavy svätých.

Dejiny
------

V antickom období patrila Karyes do Arkádie a bola obývaná Achajcami. Patrila pod vplyv Sparty. V 4. stor. pred Kr. počas tébsko-spartskej vojny stálo mesto na strane Téb, začo bola Sparťanmi zničené. V Karyai sa konal sviatok *Karyateia* na počesť bohyne Artemis, kedy mladé dievčatá tancovali okolo sochy bohyne. Od 2. stor. pred Kr. pripadlo mesto Rimanom. V 2. storočí mesto navštívil grécky cestovateľ Pausanias, ktorý opísal Artemidinu sochu a sviatok.  

V 7. storočí boli Karyes zničené Slovanmi, ktorí potom založili nové mesto, Arachova (od *arach*-*orech*) aj s pôvodnými gréckymi obyvateľmi. Toponymum *Arachova* je v Grécku časté, známa je Arachova v Boiótii. Po zničení slovanskej okupácie Grécka v 9. storoičí sa pozostalí Slovania s Grékmi pomiešali. Arachova povstala proti tureckej nadvláde v gréckej vojne za nezávislosť v roku 1821. V roku 1826 ju zničili vojská egyptského princa Ibrahima. V roku 1930 prijala staroveké meno Karyes.

Karyatídy
---------

Karyatídy v Erechteione, Atény
Slovo Karyatída pochádza od mesta Karyes. Karyatídy sú súčasťou gréckej architektúry, mladé ženské postavy slúžiace ako stĺpy. Rímsky architekt Vitruvius pôvod tohto mena popisuje nasledovne: Dievčatá z Karyai boli Sparťanmi odvlečené do otroctva, pretože sa mesto postavilo na stranu Atén počas peloponézskej vojny. Na základe tejto legendy malo byť následne na ženské postavy dievčat z Karyai uvalené symbolické večné otroctvo v podobe dievčaťa nesúceho celú stavbu. Toto vysvetlenie je však chybné, nakoľko karyatída ako prvok v architektúre existovala dávno pred peloponézskou vojnou, jej pôvod je orientálny a nie je teda jasné prečo sa používalo meno karyatída. V staroveku, ale aj v modernej dobe boli popisované miestne dievčatá ako vysoké, štíhle a pekné, toto je možno pravý dôvod, prečo sa na dievčenskú sochu zaužívalo meno Karyatída.
**Reportáž** (z franc. *reporter* - prinášať) je literárny útvar používaný predovšetkým v žurnalistike, reportáž popisuje a zobrazuje skutočnosť na základe konkrétnych faktov, väčšinou získaných priamou účasťou alebo pozorovaním.

Autor reportáže - **reportér** alebo **reportérka** - sa pohybuje na hranici spravodajstva a publicistiky: udalosť opisuje a zároveň ju aj hodnotí, jeho pozícia je často zreteľná a ovplyvňuje kompozíciu. Podstatnými znakmi reportáže je vecnosť, dôraz na detail (vyžaduje všímavosť reportéra), byť presný a pokiaľ možno objektívny. Reportáž je akýmsi rozšíreným spravodajstvom, podrobnejšie a "priamo pri tom". Reportáž môže byť písaná + obrazová (noviny), rozhlasová alebo televízna.

Základnými metódami tvorby reportáže sú:

* pozorovanie
* priama účasť
* zber faktov
* konfrontácia pohľadov

Väčšinou ide o ich kombináciu, v niektorých reportážach výrazne prevažuje niektorá zo zložiek, s čím súvisí i výber kompozície (dramatická, lineárna, k. kontrastu, kruhová). Reportér je pozorovateľ (a často i účastník) popisovanej udalosti, čo mu prináša špecifický pohľad na ňu a čitateľovi potom aj lepšie sprostredkovanie zážitku.

Základom reportáže je opisný postup. Reportáž chce vyvolať názornú predstavu prostredia. Usiluje o zaujímavosť. Užíva expresívnych obrazných a aktualizovaných prostriedkov. Môže mať niekedy formu interview.

Pozri aj
--------

* Reportážna fotografia

Zdroj
-----

*Tento článok je čiastočný alebo úplný preklad článku Reportáž na českej Wikipédii.*
*Pozri aj: Stereochémia alkánov*
**Zabrzdená** konformácia v Newmanovej projekcii
**Zabrzdená konformácia** (angl. *staggered conformation*) je chemická konformácia, ktorá opisuje molekuly podobné etánu so všeobecný vzorcom abcX–Ydef, kde substituenty *a*, *b* a *c* sú tak ďaleko od substituentov *d*, *e* a *f*, ako je možné, čo vyžaduje torzný uhol 60°. Niekedy sa táto konformácia označuje ako **zošikmená** alebo ako **antiperiplanárna**. Táto konformácia je opakom zaclonenej konformácie, v ktorej sú tieto substituenty tak blízko, ako je možné.

Väčšie molekuly
---------------

Zaclonená konformácia
Takáto konformácia existuje u akejkoľvek chemickej väzby v lineárnom reťazci, ktorá spája dva sp3-hybridizované atómy. Zvyčajne je to konformačné energetické minimum, takže je to konformér. Pre niektoré molekuly, napríklad *n*-bután, existujú špeciálne prípady zabrzdenej konformácie, ktoré sa volajú *gauche* (torzný uhol 60° alebo -60°) a *anti* (torzný uhol 180°). V takýchto prípadoch je konfomrácia *anti* energeticky výhodnejšia, kvôli väčšej vzdialenosti substituentov, ale i *gauche* konformácia predstavuje energetické minimum, ktoré je v niektorých prípadoch výhodnejšie (takzvaný gauche efekt). Takto teda vzniká niekoľko rôznych miním a maxím potenciálnej energie podľa vzájomného usporiadania substituentov.

Konformácie butánu a ich potenciálna energia. Medzi zabrzdené konformácie patria konformácie B (*gauche* konformácia) a A (*anti* konformácia).

Kryštálová štruktúra
--------------------

Zabrzdená a zaclonená konformácia umožňuje rozlíšenie niektorých kryštálových štruktúr, napríklad kubického/hexagonálneho nitridu boritého alebo diamantu/lonsdaleitu.[chýba zdroj]

Referencie
----------

1. ↑  ELIEL, Ernest L.; WILEN, Samuel H.. *Stereochemistry of Organic Compounds*. [s.l.] : Wiley, 1994. S. 1207.
2. 1 2  konformačná analýza. In: BÍNA, Jaroslav. *Malá encyklopédia chémie*. Bratislava : Obzor, 1981. S. 384.
3. ↑  SKALKOVÁ, Petra. *ORGANICKÁ CHÉMIA - Pracovný zošit* [online]. TRENČIANSKA UNIVERZITA A. DUBČEKA V TRENČÍNE, Fakulta priemyselných technológií v Púchove, [cit. 2022-12-26]. Dostupné online.
4. ↑   *Izoméria* [online]. [Cit. 2022-12-26]. Dostupné online.

Pozri aj
--------

* Zaclonená konformácia
* Stereochémia alkánov

Zdroj
-----


|  |  |
| --- | --- |
| Portal | Chemický portál |

*Tento článok je čiastočný alebo úplný preklad článku Staggered conformation na anglickej Wikipédii.*
Súradnice: 49°14′00″S 19°53′00″V﻿ / ﻿49,233333°S 19,883333°V﻿ / 49.233333; 19.883333

**Jaskinia Wysoka za Siedmiu Progami**, (slov. *Jaskyňa Vysoká za siedmimi prahmi*) nazývaná tiež **Jaskinią Wielką Wysoką** a **Jaskinią za Siedmioma Progami** je jaskyňa v poľských Západných Tatrách v Doline Kościeliskej. Je to jedna z najhlbších a najdlhších jaskýň v Tatrách. Je tretia najdlhšia a piata v súvislosti s deniveláciou v Poľsku. Niektoré časti jaskyne sú málo prebádané a zdokumentované. Objavené časti merajú 11 660 m a denivelácia 435 m.

Jaskinia Wysoka za Siedmiu Progami je sústavou troch na sebe nezávislých jaskýň, ktoré boli objavené v rôznych rokoch. Sú to: Jaskinia za Siedmiu Progami, Jaskinia Wysoka a Jaskinia Pośrednia

Jaskinia za Siedmiu Progami
---------------------------

Je najväčšia a najviac preskúmaná jaskyňa. Má dva vstupné otvory v hornej časti Wąwozu Kraków, ktoré sú nad jaskyňou Szczelina za Siedmiu Progami na úpätí juhozápadnej steny Wysokiego Grzbietu v Żlebie Trzynastu Progów vo výške 1 455 m n. m. a 1 468 m n. m. Doteraz preskúmaná dĺžka je 6 150 m, a denivelácia 222 m.

Jaskinia Wysoka
---------------

Je druhá najdlhšia v jaskynnom systéme. Má dva vstupné otvory blízko Jaskine za Siedmiu Progami, ktoré sú v hornej časti Wąwozu Kraków na úpätí juhozápadnej steny Wysokiego Grzbietu vo výške 1 487 m n. m. a 1 499 m n. m. Jej dĺžka je 5 464 m.

Jaskinia Pośrednia
------------------

V jaskynnom systéme je najmenšia. Má tri vstupné otvory neďaleko Jaskine Wysokej, ktoré sú v hornej časti Wąwozu Kraków na úpätí juhozápadnej steny Wysokiego Grzbietu vo výške 1477, 1487 a 1 488 m n. m. Má dĺžku 46 m.

Príroda
-------

Jaskyňa má bohatú kvapľovú výzdobu. Nachádzajú sa tu biele stalaktity, stalagmity, stalagnáty. Napríklad stalagmity vysoké takmer 1,5 m. V jaskyni nie sú stále vodné toky. Sú v nej netopiere.

Objavy
------

* Jaskinia za Siedmiu Progami objavil v 40-tych rokoch 20. storočia Stefan Chałubiński.

* Jaskinia Wysoka bola objavená v roku 1954.

* Jaskinia Pośrednia bola objavená v roku 1955.

* V decembri 1981 bola spojená Jaskinia za Siedmiu Progami s Jaskiniou Wysoką.

* V roku 1985 roku bola spojená Jaskinia Wysoką s Jaskiniou Pośredniou.

Zdroj
-----

*Tento článok je čiastočný alebo úplný preklad článku Jaskinia Wysoka za Siedmioma Progami na poľskej Wikipédii.*
Súradnice: 49°18′37″S 19°42′07″V﻿ / ﻿49,3102°S 19,7019°V﻿ / 49.3102; 19.7019

**Brezový vrch** (1 135,9 m n. m.) je vrch v Skorušinských vrchoch. Leží nad obcou Brezovica, približne 11 km východne od Tvrdošína.

Poloha
------

Nachádza sa v strednej časti pohoria, v geomorfologickom podcelku Skorušina. Vrch leží v Žilinskom kraji, v okrese Tvrdošín a zasahuje na katastrálne územie obce Liesek a Brezovica. Najbližšími sídlami sú východne ležiace Oravice, miestna časť Tvrdošína, severným smerom sa nachádza Vitanová, Čimhová a Liesek, severozápadne Brezovica a západným smerom Zábiedovo a Habovka.

Opis
----

Brezový vrch sa nachádza v rázsoche, ktorá vybieha severovýchodným smerom zo Skorušiny (1 314 m n. m.) na Vajdovku (1 076 m n. m.). Severozápadne susedí Prostredný grúň (1 008 m n. m.), západne ležia Javorinky (1 123 m n. m.), južným smerom Skorušina a Blatná (1 143 m n. m.) a severovýchodne Vajdovka. Oblasť patrí do povodia rieky Orava a jej čiastkového povodia Oravice; východné svahy odvodňuje Čierny potok, voda zo západných odteká Grúňovým potokom. Na vrchol nevedie značený chodník.

### Výhľady

Vrcholovú časť pokrýva súvislý lesný porast, ktorý neumožňuje rozhľad. Z miest s riedkou vegetáciou na svahoch je možné vidieť okolité vrchy Skorušinských vrchov a Západných Tatier, no tiež časť Oravských Beskýd a Oravskej Magury.

Prístup
-------

Na vrchol nevedie značený chodník, preto prístup je možný lesnými chodníkmi z okolia. Križovatka značených trás je na blízkom vrchole Skorušiny, odkiaľ sa dá hrebeňom prejsť aj na výškovo nevýrazný pahorok Brezový vrch.

Referencie
----------

1. 1 2  *Západné Tatry – Roháče. Turistická mapa.* 1 : 50 000. Harmanec: VKÚ, a. s. 2001.
2. 1 2 3 4   *Mapový portál HIKING.SK* [online]. Denník N, [cit. 2022-03-16]. Dostupné online.
3. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2022-03-16]. Dostupné online.
4. ↑   *Peakfinder* [online]. peakfinder.org, [cit. 2022-03-16]. Dostupné online.

Pozri aj
--------

* Skorušina (podcelok)
* Zoznam vrcholov v Skorušinských vrchoch

Externé odkazy
--------------

* Poloha na turistickej mape

| * z
* d
* u
Skorušinské vrchy |
| --- |
| Podcelky (časti) | 
* Kopec
* Skorušina
* Oravická Magura

 |
| Vybrané vrcholy Skorušinských vrchovZoznam vrcholov | 
* Skorušina (1 314)
* Kopec (1 251)
* Magura (1 232)
* Machy (1 202)
* Mikulovka (1 193)
* Príslop (1 164)
* Blatná (1 143)
* Javorková (1 140)
* Blato (1 138)
* Brezový vrch (1 136)
* Javorinky (1 123)
* Mních (1 110)
* Krúpová (1 065)

 |
| Sedlá Skorušinských vrchoch | 
* Bôrik
* Biedna
* Prieková

 |
Kingkey 100
Súradnice: 22° 32′ 47.58″ s.š. 114° 06′ 06.63″ v.d.
**Ťing-ťi 100** (京基100 - angl. Kingkey 100; bývalý názov 京基金融中心 - Ťing-ti ťin-žung čung-sin - angl. *Kingkey Finance Center Plaza*) je polyfunkčná budova v meste Šen-čen v provincii Kuang-tung v južnej Číne.

Polyfunkčná budova s výškou 441,8 m bude po dokončení mať 100 poschodí, ktoré budú slúžiť ako kancelárske priestory a hotel. Z 98 poschodí predstavuje 68 poschodí triedy A podľa BOMA, 22 poschodí pre šesť-hviezdičkový hotel a v posledných štyroch poschodiach bude záhrada a niekoľko reštaurácií. V prízemí sa bude nachádzať niekoľko obchodov a IMAX kino. 

Výstavba začala v roku 2007 podľa návrhu britskej architektonickej spoločnosti Terry Farrell and Partners. Po dokončení, ktoré je plánované na koniec roka 2011 bude najvyššou budovou v meste a v južnej Číne 9. na svete.

Referencie
----------

1. ↑   *Kingkey Finance Tower* [online]. [Cit. 2011-05-01]. Dostupné online. (anglicky)
2. ↑   *Terry Farrell and Partners to design tallest building in Shenzhen* [online]. 14.12.2006, [cit. 2011-05-01]. Dostupné online. (anglicky)
Ťažký vodopád
Pohľad na Ťažkú dolinu, Ťažké pleso a skalný prah s Ťažkým vodopádom z Litvorovej doliny
**Ťažký vodopád** (poľ. *Ciȩżka Siklawa*; pred rokom 2007 aj *Český vodopád*) je puklinový vodopád v Ťažkej doline vo Vysokých Tatrách.

Poloha
------

Vodopád sa nachádza na vodnom toku Ťažký potok, poniže výtoku Ťažkého potoka z Ťažkého plesa (1 612 m n. m.), v spodnej časti Ťažkej doliny, na severnej strane Vysokých Tatier v katastrálnom území obce Tatranská Javorina, okres Poprad. Nachádza sa v krajinársky osobitne cennom a zachovanom prostredí národného parku TANAP.

Vodopád s výškou cca 10 m padá z výrazného strmého cca 300 m vysokého skalného prahu, ktorým Ťažká dolina spadá do Bielovodskej doliny. Nachádza sa v nadmorskej výške 1 611 m n. m. Vodopád je na horninovom podloží granodiorit a jeho genetický typ je glaciálny, puklinový. Hydrologické poradie je 3-01-01-001.

Názov
-----

Geografický názov Ťažký vodopád je odvodený z názvu doliny Ťažká dolina, ktorou preteká Ťažký potok a na ktorom leží vodopád. Názov Ťažkej doliny má motiváciu podľa jej ťažkej prístupnosti kvôli nutnosti najprv prekonať strmý, náročne priechodný skalný prah.

Prístup
-------

K vodopádu nevedie turistický značkovaný chodník, v sprievode horského vodcu je ale možné vodopád navštíviť.

Východne od vodopádu prechádza Bielovodskou dolinou modrá turistická značka, ktorá je verejnosti prístupná vrátane vysokohorských sediel v období od 16. júla do 31. októbra. Po tomto chodníku sa možno priblížiť k vodopádu na dohľad (na vzdialenosť cca 550 m), pričom vidno časť vodopádu v hornej časti pásma lesa.

Referencie
----------

1. 1 2  Ťažký vodopád. In:  Rozhodnutie predsedu Úradu geodézie, kartografie a katastra Slovenskej republiky číslo P – 2144/2007 zo dňa 30. 3. 2007 o štandardizácii 566 názvov nesídelných geografických objektov vodných tokov a vodných plôch. *Spravodajca ÚGKK SR* (Bratislava: Úrad geodézie, kartografie a katastra SR), 2007, r. XXXIX, č. 2, s. 49. Dostupné online [cit. 2021-04-22].
2. 1 2 3 4   *Prírodné vodopády Slovenska : Český vodopád* [online]. Banská Bystrica: Štátna ochrana prírody SR, [cit. 2021-04-22]. Dostupné online.
3. ↑   Rozhodnutie predsedníčky Úradu geodézie, kartografie a katastra Slovenskej republiky č. P-2185/2006 zo dňa 21. 4. 2006 o štandardizácii názvov nesídelných geografických objektov. *Spravodajca ÚGKK SR* (Bratislava: Úrad geodézie, kartografie a katastra SR), 2006, r. XXXVIII, č. 2, s. 23. Dostupné online [cit. 2021-04-22].

Iné projekty
------------

Commons
* Spolupracuj na Commons Commons ponúka multimediálne súbory na tému **Ťažký vodopád**

Súradnice: 49°11′13″S 20°06′32″V﻿ / ﻿49,187°S 20,109°V﻿ / 49.187; 20.109
**Maleinovci** (starogr. Μαλεΐνος – *Maleinos*) bol byzantský aristokratický rod pochádzajúci pravdepodobne z themy Charsianon v Malej Ázii. Podľa názorov niektorých historikov však neboli gréckeho pôvodu. Prvým známym príslušníkom rodu bol generál Nikéforos Maleinos, ktorý sa v prameňoch spomína v roku 886 v súvislosti s potlačením vzbury Smbata, príbuzného cézara Barda. Ďalším známym príslušníkom rodu bol svätec Michaél Maleinos (rodným menom Manuel). Maleinovci postupne získali obrovské bohatstvo a viacerí ich príslušníci slúžili v Byzancii ako generáli alebo správcovia. Istý čas v polovici 10. storočia zrejme spravovali Kapadóciu. Vplyv rodu ešte zosilnel po tom, čo sa moci ujal Bazil II. Proti Bazilovi na začiatku jeho vlády povstali silní generáli Bardas Skleros a Bardas Fókas a ríša dočasne upadla do chaosu. Eusthatios Maleinos aktívne zasiahol do bojov o moc. V roku 976 zaútočil na uzurpátora Sklera, no o desať rokov neskôr naopak Fókovo povstanie podporil. Zhromaždil obrovské bohatstvo a jeho statky v Anatólii mali rozlohu asi 115 km². Keď ho na jeho pozemkoch v roku 995 navštívil Bazil II. ohromený jeho bohatstvom a tým, ako ho aristokrat pohostil, povolal Eusthatia do Konštantínopola, kde ho internoval. Následne po jeho smrti maleinovské majetky zhabal. I napriek strate bohatstva a vplyvu rod pretrval. Jeho členovia však naďalej nepôsobili ako vojenskí hodnostári. Koncom 11. storočia sa rod spomína v Solúne, kde jeho členovia vlastnili menšie statky. Jedna z vetiev rodu pôsobila v 11. a 12. storočí v talianskej Kalábrii. Neskoršie osudy rodu sú neznáme.

Referencie
----------

1. ↑  Maleinos In: VAVŘÍNEK, Vladimír; BALCÁREK, Petr. *Encyklopedie Byzance*. 1. vyd. Praha : Libri; Slovanský ústav AV ČR, 2011. 552 s. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1. S. 297.
2. ↑  MALEINOS In:  *The Oxford Dictionary of Byzantium*. Ed. Alexander P. Kazhdan. 1. vyd. New York : Oxford University Press, 1991. 2338 s. ISBN 0-19-504652-8. S. 1276. (po anglicky)
Podpisová strana britsko-írskej zmluvy
**Britsko-írska zmluva** (iné názvy: **anglo-írska zmluva**, **anglicko-írska zmluva**; angl. *Anglo-Irish Treaty*, ír. *An Conradh Angla-Éireannach*) oficiálne **Články dohody o zmluve medzi Veľkou Britániou a Írskom**[chýba zdroj] bola dohoda medzi vládou Spojeného kráľovstva Veľkej Británie a Írska a írskymi predstaviteľmi ktorým dosiahli ukončenie Írskej vojny za nezávislosť.

Dohoda bola podpísaná v Londýne 6. decembra 1921 zástupcami britskej vlády a írskymi predstaviteľmi, vrátane Michaela Collinsa a Arthura Griffitha. Írski predstavitelia považovali sami seba ako splnomocnencov, ktorí konajú v mene Írskej republiky hoci to nebolo nikdy prijaté britskou vládou. Zmluva bola ratifikovaná členmi volených kresiel poslaneckej snemovne Južného Írska a britského parlamentu. V tomto zmysle by to mohlo byť považované ako zmluva, ale nie medzi dvoma štátmi. Za *de facto* Írsku republiku ratifikoval zmluvu Dáil Éireann. Hoci bola ratifikovaná, rozkol viedol k Írskej občianskej vojne ktorú nakoniec vyhrala pro-dohodová strana.

Referencie
----------

1. ↑  Írsko. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2013. 682 s. ISBN 978-80-970350-1-3. Zväzok 7. (In – Kalg), s. 201.

Iné projekty
------------

Commons
* Spolupracuj na Commons Commons ponúka multimediálne súbory na tému **Britsko-írska zmluva**

Zdroje
------

*Tento článok je čiastočný alebo úplný preklad článku Anglo-Irish Treaty na anglickej Wikipédii.*
Súradnice: 48°38′06″S 21°47′31″V﻿ / ﻿48,635°S 21,792°V﻿ / 48.635; 21.792

**Ondavská rovina** je geomorfologický podcelok Východoslovenskej roviny. Nachádza sa v západnej polovici krajinného celku, na dolnom povodí Ondavy.

Vymedzenie
----------

Podcelok zaberá rovinatú časť po oboch brehoch Ondavy a v rámci celku susedí na západe s Trebišovskou tabuľou, na juhu s Latorickou rovinou a na juhovýchode s Malčickou tabuľou. Severnejšie ležia podcelky Východoslovenskej pahorkatiny, na severovýchode Pozdišovský chrbát, na severe Ondavská niva, Vranovská pahorkatina a Toplianska niva.

Osídlenie
---------

Rovinaté územie poblíž rieky je osídlené najmä v línii hlavných ciest. Na severnom okraji leží mesto Vranov nad Topľou, na západnom okraji strednej časti Trebišov.

Doprava
-------

Na severnom okraji vedie Vranovom nad Topľou cesta I/18 (Prešov – Michalovce), cesta I/79 (Vranov nad Topľou – Slovenské Nové Mesto) smeruje popri rieke Ondave na juh. Rovnaké smerovanie, no východným brehom rieky má cesta II/554. Centrálnu časť križuje cesta I/19 (Košice – Michalovce), v koridore ktorej vedie európska cesta 50. Rovinaté územie využíva i železnica, konkrétne trate Prešov – Humenné, Trebišov – Michalovce, Trebišov – Vranov nad Topľou a Košice – Čierna nad Tisou.

Referencie
----------

1. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2018-09-22]. Dostupné online.
2. ↑   *mapový portál HIKING.SK* [online]. mapy.hiking.sk, [cit. 2018-09-25]. Dostupné online.
**HK Portovyk (Južne)** (ukr. ГК Портовик Южне) je ukrajinský mužský hádzanársky klub z Južneho. Vznikol v roku 1984. Je majster Ukrajiny z roku 2006 a viacnásobný medailista najvyššej ukrajinskej ligy. Z medzinárodných úspechov sú najhodnotnejšie štvrťfinálová účasť v Pohári víťazov pohárov EHF a v Pohári EHF. Momentálne hrá najvyššiu domácu súťaž, Superligu.

Úspechy
-------

Ukrajinská najvyššia súťaž:

* 1 x zlato – 2006
* 6 x striebro – 2001, 2003, 2005, 2007, 2008, 2010
* 4 x bronz – 2002, 2004, 2009, 2011

Európske súťaže
---------------

**Liga majstrov EHF**:

* 2005/06: skupinová fáza

**Pohár víťazov pohárov EHF**:

* 2003/04: 3. kolo
* 2005/06: 2. kolo
* 2006/07: štvrťfinále
* 2009/10: 4. kolo

**Pohár EHF**:

* 2001/02: 2. kolo
* 2002/03: 4. kolo
* 2004/05: 3. kolo
* 2007/08: štvrťfinále
* 2008/09: 3. kolo
* 2010/11: 2. kolo

**Vyzývací pohár EHF**:

* 2000/01: 4. kolo
* 2011/12: osemfinále

Externé odkazy
--------------

* Oficiálna stránka klubu (po rusky)
* Portovik Južnyj na stránke Európskej hádzanárskej federácie (po anglicky)

Zdroj
-----

*Tento článok je čiastočný alebo úplný preklad článku Портовик (гандбольный клуб) na ruskej Wikipédii.*
**Reprise Records** je americká hudobná značka, vlastnená spoločnosťou Warner Music Group a riadená Warner Bros. Records.

História spoločnosti
--------------------

Reprise bola založená 1960 Frankom Sinatrom, ktorý chcel mať viac umeleckej slobody pre svoje nahrávky. Keď opustil Capitol/EMI a skúšal bez úspechu kúpiť známku Verve Records Normana Granza, rozhodol sa založiť svoju vlastnú. Prvým albumom Franka Sinatru na novej značke bol *Ring-A-Ding-Ding*. Členovia Rat Pack, Dean Martin a Sammy Davis Jr. prešli k jeho značke tiež. Značka doteraz vydáva Sinatrove nahrávky, ktoré pre ňu nahral a po jeho smrti v roku 1998, mali veľký úspech s výberom jeho hitov.

Značka Reprise bola predaná spoločnosti Warner Bros. Records začiatkom roka 1963. Odvtedy Warner Bros. často používali Reprise ako svoju druhú materskú značku, ako ďalšie podriadené značky Straight a Kinetic, ktoré svoje nahrávky vydávali v spojitosti s Reprise.

Koncom 70. rokov, kedy Joni Mitchellová a Captain Beefheart opustili značku, Sinatra vyjadril želanie byť jediným umelcom na Reprise, ale Neil Young odmietol odísť. Joni Mitchell sa k značke vrátila koncom 80. rokov po úsporných opatreniach v Geffen Records, ale v súčasnej dobe nahráva v Hear Music. Young zostal u Reprise dodnes, hoci v 80. rokoch nahrával tiež pre Geffen Records.

Dnes vedľa Younga, je Reprise domovskú značkou pre umelcov ako Green Day, The Smashing Pumpkins, Avenged Sevenfold, The Used, Mastodon, Eric Clapton, Fleetwood Mac, Josh Groban a My Chemical Romance. Predtým tu pôsobili Jimi Hendrix a Barenaked Ladies.

Pobočky
-------

* Kinetic Records (1992-2000)
* Grand Jury Records (1990-1993)
* Vapor Records (1995-doteraz)
* Elementree Records (1995-2000)
* In Bloom Records (1998-2000)
* Chrysalis Records (1969-1972)

Zdroj
-----

*Tento článok je čiastočný alebo úplný preklad článku Reprise Records na českej Wikipédii.*
**Digitalizácia obrazu** je vo všeobecnosti konverzia grafickej (analógovej) informácie do digitálneho tvaru (do zápisu pomocou čísel). Zosnímanému údaju sa priradí určitý počet bitov. Toto priradenie musí byť také, aby sa údaj z digitálnej podoby dal jednoznačne, alebo s určitým priblížením transformovať späť do analógového tvaru.

Charakteristika digitálneho obrazu
----------------------------------

* rozmery (v milimetroch, pixeloch a pod.)
* rozlíšenie

- dpi (dot per inch) - počet pixelov na palec
- dpcm (dot per centimeter) - počet pixelov na centimeter
- lpi (lines per inch) - počet riadkov na palec
* farebný model (RGB, CMYK, CMY, ČB, odtiene sivej, LAB)
* bitová hĺbka obrazu
* vektorový zápis (východiskový bod, uhol, vzdialenosť)

Typy digitalizácie obrazu
-------------------------

Delenie podľa spôsobu snímania predlohy:

* *bodová digitalizácia*
* *riadková digitalizácia*
* *vektorová digitalizácia*

Delenie podľa priestorového vzťahu digitalizátora a predlohy:

* *kontaktná digitalizácia*
* *bezkontaktná digitalizácia*

Delenie podľa spôsobu získavania dát:

* *primárna digitalizácia* - získanie digitálneho obrazu priamym zberom digitálnym snímacím zariadením, ako je kamera, či fotoaparát
* *sekundárna digitalizácia* - získanie digitálneho obrazu digitalizovaním analógového obrazu (snímky, mapy) spravidla skenerom.

Zariadenie, ktoré slúži na digitalizáciu, sa nazýva digitalizátor, alebo digitizér, niekedy sa označuje nepresne ako skener.

Súbor metód pre získanie kartografických alebo geodetických súradníc, rozmerových súradníc stavieb, budov, miestností a jednotlivých objektov na základe analógovej, alebo digitálnej fotografie sa nazýva fotogrametria.
**Malcom Filipe Silva de Oliveira** (\* 26. február 1997, São Paulo) je profesionálny brazílsky futbalista, ktorý hrá za ruský klub Zenit Petrohrad. Jeho pozíciou je miesto záložníka.

Klubová kariéra
---------------

### Corinthians

Malcom začal svoju kariéru v mládeži Corinthians. Bol povolaný trénerom Mano Menezes, aby integroval hlavný tím Corinthians v roku 2014. Bol to pravidelný prvý tímový hráč počas majstrovskej sezóny 2015 Campeonato Brasileiro Série A. Počas svojho pôsobenia v klube hral 73 zápasov a strelil 10 gólov.

### Bordeaux

31. januára 2016, Francúzsky tím Bordeaux kúpil Malcoma za nezverejnený poplatok; v klube strávil tri sezóny a strelil 23 gólov v 96 zápasoch vo všetkých súťažiach. 

### FC Barcelona

Dňa 24. júla 2018 oznámil katalánsky veľkoklub FC Barcelona prestup brazilčana Malcoma za čiastku okolo 41 miliónov eur. Malcom za Barcelonu prvýkrát skóroval v zápase Ligy majstrov na ihrisku Interu, keď otvoril skóre. Barca remizovala vonku 1 : 1. 6. februára Malcom skóroval v slávnom El Clásicu, keď v prvom zápase semifinále Copa del Rey vyrovnal na konečných 1 : 1.

### Zenit Petrohrad

2. augusta 2019 bol oficiálne oznámený Malcomov prestup z Barcelony do Zenitu Petrohrad. Cena prestupu bola 40 miliónov eur.

Zdroje
------

*Tento článok je čiastočný alebo úplný preklad článku Malcom na anglickej Wikipédii.*
Malden
**Malden Island**, alebo niekedy (najmä v 19. stor.) **Indepedence Island** („Ostrov nezávislosti") je nízky, suchý a neobývaný ostrov v centrálnom Tichom oceáne, o rozlohe asi 39 km². Je to jeden z ostrovov Line, patriaci pod štát Kiribati. Ide o typický atol, s lagúnou, obklopenou samotným ostrovom.

Geografia
---------

Nachádza sa 448 km južne od rovníka, 2 834 km južne od Honolulu na Havaji a viac než 7 000 km západne od pobrežia južnej Ameriky. Má tvar trojuholníka, asi 8 km dlhého. Lagúna zaberá veľkú časť vnútrozemia ostrova. Nemá spojenie s oceánom a nachádza sa v nej množstvo drobných ostrovčekov. Celková plocha ostrova predstavuje asi 39,3 km². Ostrov je rovinatý, najväčšie vyvýšeniny nepresahujú 10 m nad hladinu mora. Na ostrove sa nenachádza zdroj pitnej vody, ale často tu možno nájsť malé jazierka, kde sa zdržuje voda zrážková.

Flóra a fauna
-------------

Ostrov je pustý a izolovaný, takže tu je minimum vegetácie. Rastie tu len 16 druhov vyšších rastlín, z ktorých najväčšia je popínavá rastlina *Tribulus cistodies*. Na ostrove hniezdia suly, žije tu viac druhov hmyzu (medzi nimi aj vážky) a v pobrežných vodách možno nájsť kraby a korytnačky.

Dejiny
------

Ostrov bol objavený 30. júla 1825 kapitánom Lordom Byronom (bratrancom známeho básnika). V čase objavu bol ostrov neobývaný, no na ostrove boli nájdené ruiny nejakých budov. Boli predpoklady, že ide o inkské, čínske a kadejaké iné ruiny, no po archeologickom preskúmaní lokality sa dospelo k tomu, že ide o stavby dosiaľ málo známej polynézskej civilizácie. Na dlhú dobu ostrov osídlili baníci, ktorí tu ťažili guáno, a spolu s nimi aj veľrybári, ktorí mali ostrov ako jednu zo svojich zastávok. Ťažba sa však po dlhšom čase ukázala byť nevýnosná, a tak osadníci ostrov nakoniec opustili. V 50-tych rokoch tu prebiehali testy britských vodíkových bômb. Dnes je ostrov neobývaný, testy H-bômb zničili väčšinu zvyškov osídlenia po ťažbe guána - zostal maják, pár ruín, cintorín a železnica, vedúca do bane. Ostrov je uzavretý ako rezervácia a pravdepodobne ani v budúcnosti nebude opäť osídlený.

Galéria
-------

* Polynézske ruiny
* Loď pristávajúca pri brehu ostrova, vidno ruiny osady
* Vnútrozemie ostrova s lagúnou v pozadí

Zdroj
-----

*Tento článok je čiastočný alebo úplný preklad článku Malden Island na anglickej Wikipédii.*
**Bitka pri rieke Halys**, známa tiež ako **Bitka zatmenia**, sa odohrala pri rieke Halys na území dnešného Turecka (v súčasnosti sa táto rieka volá Kizilirmak) 28. mája roku 585 pred Kr. medzi Médskou ríšou a Lýdiou. Rozhodujúcu bitku 15-ročnej vojny medzi Alyattom II. z Lýdie a Kyaxarom z Médie náhle ukončilo zatmenie Slnka; zatmenie bolo považované za zlé znamenie, dokazujúce, že bohovia si želajú zastaviť boj.

Príčiny
-------

Historici sa domnievajú, že vojna začala v dôsledku stretu záujmov v Anatólii. Herodotos (*Hisoriés Apodexis*, 1. 73-74) však tvrdí, že nejakí skýtski lovci v službách Médov, ktorí sa raz z lovu vrátili s prázdnymi rukami, boli urazení Kyaxarom. Ako odplatu lovci zabili jedného z jeho synov a predložili ho ako „úlovok" Médom. Potom utiekli do Sardisu, hlavného mesta Lýdie. Keď Kyaxares žiadal o ich vydanie, Alyattes to odmietol. Nasledovala vojenská invázia Médov.

Následky
--------

Bolo urýchlene dohodnuté prímerie. Ako súčasť dohody si Alyattova dcéra Aryenis vzala za muža Kyaxarovho syna Astyaga, a rieka Halys bola vyhlásená za hranicu medzi Lýdiou a Médskou ríšou.

Zatmenie
--------

Podľa Hérodota (1.74):
*„V šiestom roku sa konala bitka, v ktorej sa prihodilo, keď sa boj začal, že sa deň premenil na noc. A túto premenu dňa predpovedal Táles z Milétu Iónom, pričom stanovil ako hranicu presne tento rok, v ktorom sa premena udiala. Lýdi a Médi však, keď videli, že deň sa premenil na noc, zastavili svoj boj a boli oveľa dychtivejší mieru medzi sebou."* (voľne)

Keďže je možné spätne určiť presný dátum zatmenia, je Bitka zatmenia najdávnejšou historickou udalosťou, ktorá je tak presne datovaná. 

Podľa NASA zatmenie vrcholilo nad Atlantickým oceánom na 37,9° severnej šírky a 46,2° západnej dĺžky a tieň zatmenia dosiahol juhozápadnú Anatóliu vo večerných hodinách.
**Sófrón** alebo **Sofrón** (starogr. *Σώφρων* – *Sófrón*) bol olympijský víťaz v behu na jedno stadion v roku 432 pred Kr.

Sófróna z epirskej Ambrakie korunovali v Olympii na 86. hrách olivovým vencom za víťazstvo v behu na jedno stadion. Beh na jedno stadion bol najstaršou (podľa tradície ho zaviedli v roku 776 pred Kr.) a aj hlavnou olympijskou disciplínou. Menom jeho víťaza sa označovala celá olympiáda.

Záznam o olympijskom víťazstve Sófróna je uvedený v zozname olympijských víťazov od starovekého historika Eusebia z Kaisareie, ktorý vo vyhotovovaní tohto zoznamu čerpal z písomnosti Iulia Africana, autora diel, zachovaných prevažne len vo fragmentoch.

Olympijské víťazstvo Sófróna uvádza aj historik Diodoros Sicílsky, a to v súvislosti s datovaním udalostí, ktoré sa v tom roku udiali v antickom Ríme a Grécku.

Referencie a bibliografia
-------------------------

1. 1 2 3 4  Eusebios, *Kronika* 2,193.
2. 1 2 3  Diodoros, *Bibliotheca historia*, 12,37.
3. ↑  Pausanias, *Periégésis tés Hellados*, 5,8,6.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 140.
5. ↑  Josef Šusta. *Dějepisectví*. Praha : Nákl. Historického klubu, 1933. S. 9.

Pozri aj
--------

* Zoznam olympijských víťazov staroveku
**Ľudovít Geduly**(\* 13. marec 1815, Nitrianska Streda – † 29. január 1890, Bratislava) bol náboženský spisovateľ, cirkevný hodnostár, evanjelický kňaz.

Rodina
------

* otec Ján Geduly
* matka Kristína rod. Peténiová
* syn Július Geduly

Životopis
---------

Študoval na evanjelickom gymnáziu v Ožďanoch, na lýceu v Banskej Štiavnici a v Bratislave, v roku 1836-1838 na teologickej akadémii vo Viedni. Roku 1863 Dr.h.c. Vychovávateľ v Podrečanoch, 1838 evanjelický farár v Skalníku, 1839 v Ochtinej, 1850 v Banskej Bystrici, 1858 v Bratislave, 1855 zvolenský senior, 1861 superintendat preddunajského dištriktu. Pochádzal z rodu čes. exulantov, z ktorého vyšlo viacero slovenských evanjelický farárov a učiteľov. Odporca štúrovského slovenského národného hnutia, bol však proti násilnej maďarizácii. Tlačou vyšli jeho príležitostné reči a kázne.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * PIM: PIM55772
Olympijské striebroOlympijské striebro

**Imrich Bugár** (\* 14. apríl 1955, Ohrady pri Dunajskej Strede) je bývalý slovenský atlét maďarskej národnosti, reprezentant Česko-Slovenska v hode diskom.

Kariéra
-------

Začínal ako hádzanár, atletike sa začal venovať na učilišti Slovnaftu v Bratislave, v Slávii SVŠT ho viedol tréner Vladimír Hurtoň. Ako 19-ročný odišiel do Prahy, kde pôsobil v oddieli Dukla Praha pod vedením trénera Miroslava Vlčka.  

Účastník troch olympiád, v Moskve 1980 získal striebro, olympijské víťazstvo mu uniklo len o 26 centimetrov. Historicky prvý majster sveta v hode diskom, na premiérových MS 1983 v Helsinkách zvíťazil výkonom 67,72 m. V roku 1982 vybojoval titul majstra Európy , z ME 1978 má bronz. Dvakrát reprezentoval Výber Európy na *Svetovom pohári IAAF*, v roku 1981 bol členom víťazného družstva, keď obsadil vo svojej disciplíne tretie miesto. V roku 1985 bol štvrtý na *Svetovom pohári IAAF* v Canberre, v tom istom roku vyhral vo finále *Grand Prix IAAF*. Je 13-násobným majstrom Česko-Slovenska , dva razy sa stal majstrom Česka .

Svoj osobný rekord 71,26 m vytvoril v roku 1985 v San José, tento výkon je dodnes českým rekordom a v historických svetových tabuľkách figuruje v prvej desiatke.

Ocenenia
--------

* Športovec roka v Československu 1982
* *Atlét roka* (1980, 1981, 1982, 1983, 1984, 1985)

Referencie
----------

1. ↑  Bugárův zlatý disk
2. ↑  Bugárova zlatá tečka
3. ↑  Majstri Československa na gbrathletics.com
4. ↑  Majstri Česka na gbrathletics.com

Iné projekty
------------

Commons
* Spolupracuj na Commons Commons ponúka multimediálne súbory na tému **Imrich Bugár**

Literatúra
----------

* Pavol Kršák: *Moskva – Lake Placid 1980*

Externé odkazy
--------------

* Imrich Bugár na atletika.cz
* Imrich Bugár na sports-reference.com

Autoritné údaje: * abART: 76211
* ISNI: 0000 0000 5683 0813
* NK ČR: xx0076135
* VIAF: 85798578